Mitrík, Karol, predseda Najvyššieho kontrolného úradu SR (2019-04-04):
Vážený pán podpredseda, vážené panie poslankyne, poslanci, vážený pán poslanec Dostál, jeden minister tu spoza tohto pultu kedysi povedal, že trikrát a dosť, ja som v podstate tretíkrát oslovený touto otázkou, dneska som sa dostal aj na poradie, aj napriek tomu, že som vám isté materiály odovzdal k tejto téme, aj svoj pohľad, dovoľte, aby som pred plénom predostrel tak, ako to vidí Najvyšší kontrolný úrad, resp. bola oslovená moja osoba ako predseda. Na úvod pár viet. Naše demokratické spolužitie sa nachádza v kríze. Rastie nedôvera a hnev na našich politických predstaviteľov, na ľudí, ktorým sme odovzdali dôveru preto, aby v náš prospech štát. Nestačia dobré hospodárske výsledky, pre ľudí má lepší význam bezpečnosť, spravodlivosť, dôvera voči tým, čo krajinu spravujú. Rastie znechutenie z pretrvávajúcich straníckych hádok, ktoré nič dennému životu neprinášajú. Rastie počet voličov, ktorí majú pocit, že ich hlas, ich potreby a požiadavky neberú politické strany vážne. Demokracia vznikla v mestách a som presvedčený, že mestá sú opäť tým spoločenstvom ľudí, kde je najväčšia možnosť, aby sa demokratické spravovanie vecí verejných uchovalo. Obec je základom územnej samosprávy na Slovensku. Práve malé mestá a obce sú tiež správne celky, kde sa človek rodí, rastie, chodí do školy, pracuje, sobáši sa, ale aj umiera. Nie štáty, ale mestá, obce sú naším domovom. Dovolím si tvrdiť, že pre občana pre jeho každodenný život sú podstatne dôležitejšie jeho volení predstavitelia na miestnej úrovni ako predseda vlády. Ak sa v súčasnosti stále poukazuje na to, že sú staromódne národné štáty, nedokážu viazať nové výzvy, nie sú pripravené, prichádza opäť čas, kedy budú mestské, mestá a mestské regióny zohrávať pre občanov čoraz dôležitejšiu úlohu. Preto aj Slovensko potrebuje dôsledné naplnenie princípu subsidiarity. Pod pojmom subsidiarita rozumiem nielen rozdelenie úloh medzi jednotlivými úrovňami štátu, ale aj oddelenie súkromnej sféry od verejnej, politickej, pritom verejná sféra by mala prevziať na seba iba tie úlohy, ktoré nedokáže riešiť súkromná. Potrebujeme silné mestá, ktoré budú garantom stability a základom silného štátu. Mestá, v ktorých sa obnoví dôvera a s ňou súvisiaci kultúrny kapitál, pomocou ktorého dokážu mestá a mestské regióny využiť svoj ľudský, prírodný a výrobný potenciál, v ktorých sa naplnia princípy demokratického spravovania a dosiahnu jeho zmysel, zabezpečí spravodlivosť a verejný úžitok presadzovať pravdu. Dovolil som si citovať z knihy, záveru knihy Viktora Nižňanského, ktorý vydal tretie vydanie minulý rok, Rekonštrukcia štátu, ktorú považujem za veľmi dobrý úvod do problematiky, ako ďalej v oblasti prípadnej reformy verejnej správy. Treba povedať, že, áno, realizovala sa v štáte a realizuje sa v štáte reforma verejnej správy, ale len na úrovni štátnej správy. Treba povedať, že občanmi je pozitívne prijímaná, pretože prieskum, ktorý sme uskutočnili na veľkom počte respondentov, ukazuje až na 95-percentnú spokojnosť. Na druhej strane treba vysloviť aj istú formu nespokojnosti, môžem to aj ja deklarovať, že po 13 rokoch fiškálnej decentralizácie je potrebné aj merať výkony v samospráve. Včera smer skončili seminár výboru INTOSAI, to je Medzinárodné spoločenstvo najvyšších kontrolných inštitúcií, kde je združených 194 krajín, a odznel tam jeden zaujímavý citát amerického ekonóma rakúskeho pôvodu, ktorý hovorí, že „kto nemeria, nemôže riadiť“. Pritom tento výrok bol vyrieknutý na počiatku 20. storočia, mnohí modernejší ekonómovia hovorili, že je to mýtus, ale novší ekonómovia hovoria dokonca, že „kto nemeria, nemôže napredovať“. Preto si myslím, že aj merať výkony vo verejnej správe, a medzi verejnú správu patrí aj samospráva, je potrebné a touto témou by sme sa skutočne v krajine mali zaoberať. Táto kompetencia podľa rozdelenia podľa kompetenčného zákona prislúcha ministerstvu vnútra, sekcii verejnej správy, poprípade aj Úradu vlády, čiže myslím si, že v krátkom alebo dlhšom časovom horizonte bude sa musieť pristúpiť a namerať tie kompetencie, ktoré sú. Pretože, áno, na sneme Združenia miest a obcí pred dvomi rokmi si pamätám, že na základe teda istej komunikácie medzi predsedom vlády a vôbec vystúpením ministrov sa dospelo na sneme ku konsenzu, že ZMOS sa podujal, že do roku 2022 spracuje analýzu a východiská reformy verejnej správy. Ja som sa dotazoval aj v súvislosti s touto otázkou, teda v akej etape sa nachádzajú, bolo povedané, že tak do mesiaca, do dvoch prídu s analýzou súčasného stavu. A len jedno, jedno číslo si pamätám... (Prerušenie vystúpenia predsedajúcim.)